ru ky hu cs ky ru ky ky ky ky ky ky ru ky ky ky ky ky bg ru ky ky ru ky ky ky ru ky ky ky ky ky ky ru kk ky ky ru krc
"Алиби", 02.09.08 - 13-бет: •
Грузия менен Орусия чыры чыңалууда
Жайдын акыркы күндөрүндө дүйнөлүк саясатты өзгөчө аптаптуу кылып ысыткан Орусия Грузия чыр-чатагынан кийин эл аралык мамилелердеги абал чыңалгандан чыңалууда.
"Беш күндүк" согушу менен дүйнө элине маскара болгон Грузия "Суверендүү мамлекеттин аймактык бүтүндүгүнө доо келтирди"-деп, Орусияны айыптап, 30-август күнү Орусия Федерациясы менен болгон бардык саясий, экономикалык, дипломатиялык мамилелерин үзгөндүгүн жер жүзүнө жар салды.
Мындан кийин орустар менен эч кандай алака түзүүнү каалабайбыз-деп, чечишкен грузин парламенти 30-август күнү Орусия менен болгон дипломатиялык байланыштарын үзүү чечимин расмий түрдө кабыл алуу менен Москвадагы Грузия элчилигин жаап, элчилерин өз өлкөсүнө чакыртып алышты.
Ал эми Орусиянын тышкы иштер министрлиги Грузиянын мындай чечимин колдобоорун жана орус-грузин элинин ортосундагы байланыштардын үзүлүшүнө кызыкдар эместигин билдирген.
Грузия бийлигинин мындай чечими Орусия тарабынан Түштүк Осетия жана Абхазияны өз алдынча мамлекет катары тааныган расмий чечиминен кийин кабыл алынган.
Түштүк Азиядагы Шри-Ланка мамлекетинде 29-август күнү ири террористтик акт болуп өтүп, 45 адам жабыр тартты.
Шри-Ланканын борбор шаары Коломбонун ортосунда жайгашкан автобус жана темир жол бекеттеринин аймагына коюлган жардыруудан төрт аял, эки жаш бала каза болуп, кырктан ашык адам оор жаракат алышкан.
Бул террактын жоопкерчилигин эч бир террористтик уюм мойнуна алган жок. Бирок, өлкө бийлиги буга чейин Шри-Ланкада ири жардырууларды уюштуруп жүргөн "Тамил жолборстору" деп аталган террористтик уюмду айыптоодо.
Эске сала кетсек, БУУ тарабынан террористтик уюмдардын катарына киргизилген "Тамил жолборстору" өлкөнүн түндүгүндө өз алдынча мамлекет түзүү үчүн 1972-жылдан бери террористтик актылар менен күрөш жүргүзүп келишет.
Италия 5 млрд. доллар компенсация төлөйт
Ливия мамлекети 30-август күнү тарыхий адилеттүүлүктү орнотуп, Италия мамлекетинен ири суммадагы акча-каражатын кайтарып алууга жетишти.
1911-жылдан 1945-жылга чейин, Италиянын кол астында колония болуп келген Ливия фашисттик Италиядан көргөн азап-тозоктуу ошол күндөрү үчүн арадан 63 жыл өткөн соң, компенсация төлөтүп алууга жетишти. 30-август күнү Ливиянын Бенгази шаарында Ливия президенти Муаммар Каддафи менен Италиянын премьер-министри Сильвио Берлусконинин ортосунда эки тараптуу сүйлөшүүлөр жүрүп, Ливия эли менен Италия элинин ортосунда түбөлүк достукка жана кызматташтыкка кол коюлду. Ошондой эле бул келишим боюнча, Италия ата-бабаларынын баскынчылык иш-аракеттери үчүн Ливия элине компенсация катары 25 жыл бою жыл сайын 200 миллион доллардан төлөп турмай болду.
Көрсө, "штан-даартакана" (подгузник) жаш балдардын аягын кургак гана кармабастан, тынчы жок наристелердин өмүрүн сактап калууда да чоң кызмат өтөйт экен.
Тагыраак айтсак, 28-август күнү Бразилиянын чыгыш аймагында жайгашкан Ресифи деп аталган чакан шаарчада бир жарым жаштагы Каува Фелиппе Массаньеро аттуу кичинекей наристе үчүнчү кабаттан кулап кеткен. Бактыга жараша наристенин "штан-дааратканасы" (подгузник) биринчи кабаттагы үйдүн терезесине урулган шишке илинип калып, кичинекей Каува жерге кулаганда эч кандай жарат алган эмес. Эгер, жогорудагыдай кокустук болбогондо, үчүнчү кабаттан кулаган байкуш наристе жер менен жер болуп, чымчыктай жаны чырылдап гана учуп кетмек экен. Ошентип, "подгузнигинин" жардамы тийип, Кауве тирүү калган.
Келемиштин эти төрт эсеге кымбаттаДЫ
Түштүк чыгыш Азиялык бул мамлекеттеги быйылкы инфлиция эт азыктарына болгон баанын эпсиз кымбатташына алып келген. Анын ичинде келемиштин да эти дээрлик төрт эсеге кымбаттап, кемирүүчү бул жандыктарга болгон аң улоо күч алган.
Кымбатчылыктын айынан уйдун, койдун этине болгон баалар асманды чапчып калганда, калктын карапайым катмары үчүн бул жандыктардын эти күнүмдүк тамак-ашта негизги эт азыгы катары колдонулуп келет. Бир нече күн мурда өлкөнүн түндүгүндө жайгашкан Меронг өрөөндө болуп өткөн нөшөрлөгөн жаан-чачындын, аркасынан сел жүрүп, быкыраган келемиштер дөңсөөлүү жерлерге жан калкалап чыга качышкан. Ушундай кырдаалда бул өрөөндүн жашоочулары келемиштин этин каалашынча тое жеп, а түгүл өлкөнүн башка провинцияларына да соодалап катуу байышууда.
Кошумчалай кетсек, Камбоджия коңшусу Вьетнамга күнүнө миң тоннага жакын тирүү келемиштерди экспорттойт.
Маймыл-актер сыйлыкка талапкер 1930-жылдары жаралган "Тарзан" кинотасмасында образ жаратууга жетишкен дүйнөдөгү эң атактуу маймыл Чита аттуу шимпанзе америкалыктардын кадыр-барктуу адабий сыйлыгына талапкер катары көрсөтүлдү.
Жыл сайын кадыры сиңген мыкты актерлорго, жазуучуларга, акындарга ыйгарылуучу "The Guardian" гезитинин кезектеги адабий сыйлыгынын "мыкты дебют" номинациясы боюнча ат салышып жаткан Чита шимпанзеси быйыл 76 жаш кутман курагын белгилегени турат.Маймылдар үчүн 76 жаш рекорддук көрсөткүч экениндигине карабастан, бул шимпанзе тамекини күркүрөтүп, ичимдиктен "сеп" этип коюп, дагы деле күчүндө.
27 жылдан соң үйүнө келди
Тайвандык Ху Веньху аттуу балыкчы жигит туугандарын таң калдырып, 27 жылдан кийин көрүшүү.
Мындан 27 жыл илгери, 1981-жылы Ху Веньху аттуу тайвандык бул жигит адаттагыдай эле өзү кызмат өтөп жүргөн балык улоочу кеме менен Инд океанын көздөй чоң жолго чыккан. Жолдо өргүп алуу максатында бул кеме Мадагаскар аралына жакын Францияга тийиштүү Реньюн аттуу аралга токтошкон. Кеме капитанынын 15 күндүк өргүү жарыялагандыгын уккан Ху Веньху аралды аралап, жергиликтүү элдин жашоосун көрүп, арал ичинде саякаттап жүрүп, 15 күндөн кийин кайтып келип, келген кемесин таппай калган. Ошентип, кесиптештеринен калып калган Ху Веньху 27 жыл ичинде бул аралдын жергиликтүү жашоочусуна айланып, ал гана эмес кытай ресторанын ачып, үч жолу үйлөнүп-жайланууга үлгүргөн.